Samtidig sa han at han anser bybanetrasé over Bryggen som «stein dødt», og at han heller ønsker et «T-bane konsept» til Åsane.

– Flere i opposisjonen er kritisk til å skifte konsept på banen for Åsane. Hvorfor har dere valgt å tenke i de baner?

– Hvis man skal bygge en lang tunnel mot Åsane, tror vi det kan være smart å vurdere å putte en t-bane i den tunnelen i stedet for en bybane. Alternativet vil være en lang bybanetunnel, men en raskere løsning tror vi kan være fornuftig, sier han.

– VANSKELIG

Byråd Henning Warloe sier til BA han mener at løsningen bystyret har skissert med bybane til Åsane først har vist seg vanskelig å gjennomføre.

– Kan du si litt om hvorfor dere har valgt å bygge bybane til Fyllingsdalen før Åsane slik vi hørte nå?

– Åsane vil ta for langt tid å planlegge og avklare. Vi vil tape to år. Bybanen mot Fyllingsdalen regner vi med at vi kan starte med i 2018, etter at vi er ferdige med Flesland. Det er en stor organisasjon som jobber med dette, og de kan ikke sitte med ledige hender i to år, sier Henning Warloe.

Arbeiderpartiets Geir Dale mener Åsane-folket har blitt «holdt for narr». Opposisjonspolitiker Julie Andersland (V) sier til BA at avgjørelsen er uheldig, men at hun skjønner at det viktigste er at det ikke blir byggestopp.

– Åsane er på størrelse med en mellomstor norsk by og har stort kollektivbehov. Åsane er et forsømt område når det gjelder byutvikling, og jeg tror at en bybane kunne endret på det, sier hun.

Fjerde trinn skal startes på når tredje trinn – til Flesland – er ferdig.

SIER NEI TIL KJØTTBASAREN

Som kjent har riksantikvaren vært ute og mer eller mindre avblåst et tunnelinnslag mellom Finnegårdsstuene og Kjøttbasaren. Han vil ikke ha noen tunnel i Vetrlidsallmenningen heller.

Anbudsdokumentene ble sendt ut like etter riksantikvar Jørn Holmes utspill. Det som er lyst ut er en prekvalifisering, der konsulentfirmaene må dokumentere at de har både kompetanse og kapasitet til å gjøre jobben.

– Vi håper at de har bestemt seg for om de vil gå nordover eller vestover innen januar, hvis ikke må vi vente til den avklaringen er gjort. Vi har fulgt opp bystyrets vedtak i juni, og dette gir en mulighet for intensivering mot vest, sa sjef for anskaffelser i Bybanen utbygging Ole Wilhelm Mortensen.

Det har siste måneden vært svært tett kontakt mellom fylkeskommunen og byrådet. Fylkeskommunen skal bygge bybanen og er svært interessert i å få fortgang i saken, for å slippe at organisasjonen som bygger bybanen ut forvitrer. Den vil det være svært vanskelig å få erstattet eller bygd opp på ny.

Rykter skal også ha det til at byrådet nå vil se på mulighetene for å bygge en hurtig tunnelbane til Åsane, mens man planlegger og bygger vestover.

I januar omtalte BA en rapport som sa at det bare er én opplagt trasé til Fyllingsdalen.

Her går det frem at når Bybanen skal bygges til Fyllingsdalen fra sentrum, er traseen via Haukeland, over Mindemyren og deretter i tunnel til den grønne dalen langt – langt – bedre enn alternativene.

BØYE PÅ MINDEMYREN

Den største bøyen for en bybane til Fyllingsdalen er arealene den trenger på Mindemyren, arealer som Jernbaneverket disponerer i dag.

I juni vedtok bystyret å gå for en trasé med tunnelinnslag ved Kjøttbasaren. I vedtaket ligger det også en mulighet til å bygge Bybanen videre vestover mot Fyllingsdalen først, før man bygger mot Åsane.